ทำเว็บติดอันดับค้นหาหน้าแรก Google ไม่กี่วันด้วย Google My Business ของดีที่เว็บมีหน้าร้านควรสมัคร

จากบทความ งบไม่เกิน 1,000 บาท สร้างเว็บเกสท์เฮ้าส์ เพื่อรับนักท่องเที่ยวชาวต่างชาติ ปัญหาของผม คือ ทำยังไงให้เว็บเกสท์เฮ้าส์ที่เพิ่งเปิดมาไม่กี่วันติดอันดับผลการค้นหาจาก Google ในหน้าแรก ๆ ด้วยคำค้นเพียง 2 คำ คือ “surin guesthouse”

อย่างที่พูดไปแล้ว WordPress ถูกออกแบบให้เอื้อต่อการทำ SEO ช่วยให้เว็บเราสามารถติดอันดับผลการค้นหาได้ดีขึ้น ประเด็น คือ ลำพัง SEO นั้นไม่พอที่จะช่วยให้เว็บผมติดอันดับในหน้าแรก ๆ แน่ เพราะ

เว็บคู่แข่งคนอื่น ๆ เค้าก็ทำ SEO อยู่แล้วและเปิดมานานกว่าเว็บของผมมาก ถ้าจะทำอันดับให้ดีกว่าเว็บเหล่านั้นต้องใช้เวลานานในการผลิตเนื้อหาที่มีคุณภาพ และสอดคล้องกับคำค้นครับ

คำค้น “surin guesthouse” เจอเว็บคู่แข่งที่ไม่ได้อยู่ในจ.สุรินทร์เยอะมาก โดยเฉพาะ เว็บเกสท์เฮ้าส์บนหมู่เกาะสุรินทร์ จ.พังงา ฝรั่งนิยมค้นหาเพื่อไปเที่ยวที่นั่นมากกว่าจ.สุรินทร์

ดังนั้นผมจึงต้องหาตัวช่วยที่จะทำให้เว็บ Blue Elephant Guesthouse ถูก search เจอในหน้าแรกของ Google ย้ำว่าหน้าแรกจริง ๆ ตัวช่วยนี้ผมเคยทดสอบกับร้านอาหารที่บ้าน และได้ผลมาแล้วนั่นคือ Google My Business ครับ

https://www.youtube.com/watch?v=LCzri4tXuF0

Google My Business เป็นบริการตัวหนึ่งของ Google และถือเป็นตัวช่วยหนึ่งที่คุณควรทำครับ ซึ่งเหมาะกับธุรกิจหรือเว็บไซต์ที่มีหน้าร้านหรือมีทำเลที่ตั้งอยู่จริง เช่น ร้านอาหาร โรงแรม เกสท์เฮ้าส์ ร้านค้าปลีก ร้านเสริมสวย ฯลฯ การที่ Google My Business ช่วยให้ผลการจัดอันดับเว็บของเราดีขึ้นได้นั้น เพราะเรามีการยืนยันกับ Google ว่าธุรกิจของเรามีทำเลที่ตั้งอยู่จริงนะ ไม่ได้เปิดธุรกิจขึ้นมาซี้ซั้วตามหาตัวไม่ได้ เป็นประโยชน์อย่างมากต่อลูกค้าในการค้นหาที่ตั้งของธุรกิจคุณผ่าน Google เพื่อมาซื้อสินค้าหรือใช้บริการ

บริการของ Google ตัวนี้ สามารถใช้งานได้ฟรี เพียงแค่คุณมี Gmail ขั้นตอนการสมัครและยืนยันไม่ยากเลย คุณสามารถทำตามผมได้เลยครับ

ขั้นตอนการสมัคร

เริ่มแรกให้คุณเข้าไปที่เว็บ https://www.google.com/business/ และกดที่ปุ่ม Get on Google

ถ้าคุณ Sign-in บัญชี Gmail อยู่แล้วจะมาโผล่ที่หน้าแผนที่ หากยังก็ให้ไป Sign-in ก่อนนะ ในหน้าแผนที่ให้คุณค้นหาชื่อธุรกิจของคุณ เช่นผมกรอกคำค้นว่า “surin guesthouse” ถ้าค้นหาเจอก็กดเลือกได้เลย แต่ถ้าไม่เจอให้กดที่ตัวเลือกล่างสุดเพื่อเพิ่มธุรกิจของคุณครับ

กรอกข้อมูลธุรกิจของคุณลงไป ประกอบด้วย ชื่อ ที่อยู่ เบอร์โทร และประเภทของธุรกิจครับ ตรงช่อง checkbox สุดท้ายจะติ๊กไม่ติ๊ก ขึ้นอยู่กับธุรกิจของคุณว่ามีการจัดส่งสินค้าและบริการไปยังลูกค้าในท้องถิ่นหรือไม่ อย่างของผมไม่ได้ส่งเลยไม่ติ๊ก เสร็จแล้วกดปุ่ม Continue ครับ

ใครเจอข้อความแจ้งเตือนแบบผมไม่ต้องตกใจนะครับ Google มันหาตำแหน่งธุรกิจเราไม่เจอ จากข้อมูลที่อยู่ที่เรากรอกไป ให้เราคลิกที่แถบสีเหลืองเพื่อทำการปักหมุดที่ตั้งธุรกิจของเราบนแผนที่เองครับ

Google จะนำเรามายังหน้าแผนที่ เพื่อให้เราปักหมุดที่ตั้งธุรกิจ โดยการลากเจ้าตัวหมุดสีแดง (marker) ไปยังตำแหน่งที่ตั้งของธุรกิจเราบนแผนที่ ถ้าปักเสร็จก็กดปุ่ม Done ครับ

เสร็จแล้ว Google จะย้อนกลับมาหน้านี้อีกครั้ง เพื่อให้เราตรวจสอบข้อมูลที่อยู่ว่าถูกต้องหรือไม่ ถ้าถูกต้องแล้วกดปุ่ม Continue ได้เลยครับ

จากนั้น Google จะให้เรายืนยันการสร้างหน้า Google+ (คล้ายกับหน้า Fanpage ของ Facebook) ไว้ให้เราจัดการข้อมูลธุรกิจของเราได้ กดติ๊กถูกที่ checkbox เพื่อยืนยันการจัดการหน้าธุรกิจบน Google+ และกดปุ่ม Continue

ขั้นตอนการยืนยัน

มาถึงขั้นตอนสำคัญ คือ ขั้นตอนการยืนยันธุรกิจครับ ให้กดที่ Mail me my code เพื่อให้ Google ส่งรหัสยืนยันมาให้เรา ในรูปแบบไปรษณียบัตร ตามที่อยู่ของธุรกิจที่เราได้สร้างขึ้นมาครับ

เมื่อกดแล้ว Google จะแจ้งเราว่า ธุรกิจของเรายังไม่ได้ยืนยันจนกว่าเราจะนำรหัสยืนยันมากรอกครับ แล้วก็อย่าปล่อยทิ้งไว้นานมาก จะให้ดีคือภายใน 30 วัน เมื่อเรารับทราบแล้วกดปุ่ม Continue ได้เลย

Google จะพาคุณมายังหน้าธุรกิจของคุณที่เป็นหน้า Google+ ตรงนี้จะมีปุ่มให้ป้อนรหัสอยู่ด้านบนสุด ส่วนด้านล่างจะเป็นรายละเอียดของธุรกิจเราแล้วครับ ตรงนี้เราสามารถกดปุ่มแก้ไขสีแดง เพื่อแก้ไขข้อมูลได้ เช่น การเพิ่มรูปร้าน ใส่เวลาทำการ ข้อความแนะนำธุรกิจ และแน่นอนที่สำคัญอย่าลืมใส่ URL ของเว็บไซต์คุณด้วยนะครับ

หน้าตาเอกสารรหัสยืนยัน

รอประมาณ 3-4 วัน คุณจะได้รับเอกสารจาก Google หน้าตาของเอกสารที่แนบรหัสยืนยันที่ผมได้รับ เป็นแบบเก่าส่งมาให้รูปแบบของกระดาษมีหน้าตาดังนี้

ให้คุณเปิด Browser เข้าไปที่ google.com/verifymybusiness ก็จะเจอส่วนที่ให้กรอกรหัสยืนยัน 5 หลัก กรอกเสร็จกดส่งเท่านี้ก็เรียบร้อยครับ

ผลลัพธ์จากการสมัคร Google My Business

ผมให้ดูผลจากการที่ผมสมัคร Google My Business โดยค้นหาคำว่า “surin guesthouse” ผลที่ได้ คือ Blue Elephant Guesthouse ถูกแสดงผลในรูปแบบของแผนที่ ซึ่งเป็นผลมาจากการยืนยันตำแหน่งที่ตั้งของเกสท์เฮ้าส์ ส่วนลำดับเว็บ ถ้าตัดผลการค้นหาที่เป็นแผนที่ออกไปจะอยู่ลำดับที่ 6

จากผลลัพธ์ข้างต้น ผมอยากบอกคุณว่า Google My Business เป็นอีกตัวช่วยหนึ่งที่ธุรกิจมีหน้าร้านควรทำ เพราะเมื่อเรานำเว็บไปผูกกับ Google+ ผลการค้นหาธุรกิจของเราจะไปปรากฏในรูปแบบของแผนที่ ซึ่งอยู่ในหน้าแรกของ Google และจะดีมากถ้าคุณทำควบคู่ไปกับ SEO เพื่อให้เว็บอยู่ในลำดับการค้นหาที่ดีขึ้น ดังนั้นการสร้างเนื้อหาบนเว็บที่มีคุณภาพยังเป็นสิ่งที่จำเป็นอยู่ดีในระยะยาวครับ

สรุปวิธีการสมัครและยืนยันธุรกิจกับ Google My Business

ใช้บัญชี Gmail ของคุณ เพื่อสมัครและลงข้อมูลธุรกิจของคุณไม่ว่าจะเป็นชื่อ ที่อยู่ เบอร์ติดต่อ และประเภทของธุรกิจ

Google จะสร้างหน้า Google+ ของธุรกิจคุณให้ และคุณต้องเป็นคนขอให้ Google จัดส่งไปรษณียบัตรที่มีรหัสยืนยันมาให้ ตามที่อยู่ธุรกิจของคุณ

ระหว่างที่รอ Google ส่งไปรษณียบัตรมาให้ ประมาณ 3-4 วัน ให้คุณเข้าไปจัดการหน้า Google+ โดยใส่ข้อมูลเพิ่มเติม เช่น รูปภาพ ข้อความแนะนำธุรกิจ และที่สำคัญอย่าลืมใส่ URL เว็บไซต์ของคุณเข้าไปด้วย

เมื่อได้รับไปรษณียบัตรจาก Google แล้วให้คุณนำรหัสยืนยันมากรอก เป็นอันจบ

หากใครมีข้อสงสัยเกี่ยวกับ Google My Business หรือมีเทคนิคการทำ SEO ดี ๆ ก็เข้ามาพูดคุยกันได้ครับ